Dis tyd vir skoffel in die ooste - Events - Windhoek Express
Saturday, May 25th, 2019 07:35:53
Dit is om die draai en beslis nie iets wat jy wil misloop nie, so merk nou reeds 21 Maart op jou kalender en kom skoffel saam.
Nie net vier Namibië sy Onafhanklikheid nie, maar Gobabis gaan groot makietie hou by die Omateko Lodge.
Tydens die heerlike saamkuier geleentheid vermaak Kosie Beukes, die 10-jarige konsertinaspeler gaste saam met ander kunstenaars, insluitend die Ventertjies, en Heidi en Pieter Mohr.
“Ek hou baie van musiek en bespeel tans 14 instrumente,” skryf klein Kosie op sy Facebook-blad. En as die meneertjie aan die gang is, is daar geen keer aan hom nie. Sy entoesiasme is aansteeklik en dit lyk of hy hom terdeë geniet.
Die Ventertjies en Heidi is ook nie nuwelinge op die Namibiese verhoog nie met dié musiekmakers wat al voorheen in die woestynland was om mense te vermaak.
Kaartjies vir hierdie gleeentheid kos N$100 vir volwassenes en N$50 vir kinders onder 12-jaar. Die konsert begin om 19:00. Ligte etes sal tydens die vertoning te koop wees en ’n kontant kroeg is beskikbaar.
Stof dus solank jou dansskoene af en maak seker jy het ’n nooientjie om mee te skoffel. Vir kaartjies, kontak Nita by 062 562 125.